Gedagte vir die dag: Stille afsonderingFoto: Annelize Brits Die Here is in sy heilige tempel; laat almal op aarde stil wees in sy teenwoordigheid! (Habakuk 2:20) Ons het al almal gely aan mensvergiftiging, gesukkel met geraasbesoedeling en skermutselinge gehad met tegnologie-oorlading. Dit is die gevegte van die middelklas, die siektes van ons tyd. Te veel mense is oorbelas, maar voel onderbenut wanneer hulle by die werk is. By die huis ervaar hulle nie die vrede waarna hulle smag nie, maar hou rusteloos aan soek na nugter weet wat. Dit lyk of daar te veel gejaagdheid, te veel besigwees, te veel geraas en te veel stres is. Te veel van alles behalwe God. Mag ons die genesende potensiaal van stilte, die herstellende krag van alleen wees herontdek en oortuig word om ons lewens te vereenvoudig. Soms is dit nodig om die 99 ysters in die vuur te los en te soek na die een ding wat ons verloor het. Meestal is dit ons wat God verlaat het en daarom is dit óns wat verlore is. Mag God ons help om ons doelbewus te onttrek van alles wat ons aandag aftrek sodat ons ons lewens opnuut aan Hom kan toewy. Soos ons ons harte en ons gedagtes herfokus, sal ons vind Hy is steeds op die troon. Mag Hy vandag ook in ons lewens heers. Stilte en afsondering is twee kante van dieselfde muntstuk; tog maak ek my lewe vol met allerhande kuiers, gesels en aktiwiteite. Regte stilte, soos regte stilwees, is ’n kuns en dissipline wat ek selde beoefen. Vergewe my, want dis in stilwees en vertroue waar U my inwag met rus, nuwe krag en ’n vars opdrag! Amen